VENDIM

Nr. 102, datë 16.2.2022

PËR MIRATIMIN E STRUKTURËS E TË NIVELEVE TË PAGAVE TË POZICIONEVE KOORDINATOR TË RRJETIT TË KOORDINATORËVE KUNDËR KORRUPSIONIT NË DISA INSTITUCIONE TË ADMINISTRATËS SHTETËRORE

Në mbështetje të nenit 100 të Kushtetutës; të pikës 2, të nenit 4, të ligjit nr. 10405, datë 24.3.2011, “Për kompetencat për caktimin e pagave dhe të shpërblimeve”, dhe të pikës 2, të nenit 7, të ligjit nr. 152/2013, “Për nëpunësin civil”, të ndryshuar, me propozimin e Kryeministrit, Këshilli i Ministrave

VENDOSI:

1. Në fushën e veprimit të këtij vendimi përfshihen:
1.1 Në nivel qendror: Drejtoria e Përgjithshme e Agjencisë Shtetërore të Kadastrës, Inspektorati Kombëtar i Mbrojtjes së Territorit, Drejtoria e Përgjithshme e Gjendjes Civile, Inspektorati Shtetëror i Punës dhe Shërbimeve Shoqërore, Drejtoria e Përgjithshme e Tatimeve, Drejtoria e Përgjithshme e Doganave, Agjencia për Zhvillimin Bujqësor dhe Rural, Drejtoria e Përgjithshme e Autoritetit Kombëtar të Ushqimit, Drejtoria Qendrore e Agjencisë Kombëtare të Bregdetit, Agjencia Kombëtare e Zonave të Mbrojtura, Drejtoria e Përgjithshme e Agjencisë Kombëtare të Mjedisit, Drejtoria Qendrore e Operatorit të Shërbimeve të Kujdesit Shëndetësor, Drejtoria Qendrore e Drejtorisë së Përgjithshme të Arsimit Parauniversitar, Agjencia për Sigurimin e Cilësisë në Arsimin e Lartë, Agjencia e Administrimit të Pasurive të Sekuestruara dhe të Konfiskuara, Agjencia e Blerjeve të Përqendruara, Agjencia Kombëtare e Barnave dhe Pajisjeve Mjekësore, Autoriteti Rrugor Shqiptar, Instituti i Shëndetit Publik, Inspektorati Shtetëror Shëndetësor, Inspektorati Shtetëror Teknik dhe Industrial, Qendra Spitalore Universitare “Nënë Tereza”, Spitali Obstetrik Gjinekologjik “Mbretëresha Geraldinë”, “Spitali Universitar i Traumës”, Spitali Universitar Obstetrik Gjinekologjik “Koço Gliozheni”, Spitali Universitar “Shefqet Ndroqi”, Spitali Psikiatrik “Ali Mihali” Vlorë, Spitali Psikiatrik “Sadik Dinçi” Elbasan, Shërbimi Social Shtetëror.
1.2 Në nivel rajonal: drejtoritë vendore të Agjencisë Shtetërore të Kadastrës, drejtoritë rajonale të Operatorit të Shërbimeve të Kujdesit Shëndetësor, drejtoritë rajonale të Drejtorisë së Përgjithshme të Arsimit Parauniversitar dhe spitalet rajonale.
2. Për pozicionin “koordinator”, pjesë të Rrjetit të Koordinatorëve kundër Korrupsionit:

a) për institucionet që janë pjesë e sistemit të shëndetësisë, të përcaktuara në nënpikën 1.1, të këtij vendimi, paga mujore është sipas lidhjes nr. 1/1, që i bashkëlidhet këtij vendimi dhe është pjesë përbërëse e tij;
b) për institucionet e tjera të përcaktuara në nënpikën 1.1, të këtij vendimi, kategoritë e pagave janë sipas lidhjes nr. 1/2, që i bashkëlidhet këtij vendimi dhe është pjesë përbërëse e tij.
3. Për pozicionin “koordinator”, pjesë të Rrjetit të Koordinatorëve kundër Korrupsionit:

a) për institucionet që janë pjesë e sistemit të shëndetësisë, të përcaktuara në nënpikën 1.2, të këtij vendimi, paga mujore është sipas lidhjes nr. 2/1, që i bashkëlidhet këtij vendimi dhe është pjesë përbërëse e tij;

b) për institucionet e tjera të përcaktuara në nënpikën 1.2, të këtij vendimi, kategoritë e pagave janë sipas lidhjes nr. 2/2, që i bashkëlidhet këtij vendimi dhe është pjesë përbërëse e tij.
4. Vlera e pagës së grupit dhe shtesa për vjetërsi, të përcaktuara në lidhjet nr. 1/1 e 2/1, të këtij vendimi, kanë të njëjtën vlerë dhe mënyrë llogaritjeje me atë të miratuar në vendimin përkatës të Këshillit të Ministrave për pagat e personelit mjekësor dhe të punonjësve të tjerë me arsim të lartë në sistemin e ministrisë përgjegjëse për shëndetësinë.
5. Elementet e strukturës së pagës për secilën kategori page të përcaktuar në lidhjet nr. 1/2 dhe nr. 2/2, të këtij vendimi, si dhe vlerat për secilin element janë të njëjta me ato të miratuara në vendimin përkatës të Këshillit të Ministrave për pagat e nëpunësve civilë në institucionet e administratës shtetërore.
6. Efektet financiare, që rrjedhin nga zbatimi i këtij vendimi, përballohen nga buxheti i secilit institucion, të përcaktuar në nënpikat 1.1 e 1.2, të këtij vendimi, dhe fillojnë nga momenti i emërimit të nëpunësve në detyrë.
7. Vendimi nr. 716, datë 16.9.2020, i Këshillit të Ministrave, “Për miratimin e strukturës e të niveleve të pagave të përfaqësuesve të disa institucioneve të administratës shtetërore, në Rrjetin e Koordinatorëve Antikorrupsion”, shfuqizohet.
Ky vendim hyn në fuqi pas botimit në Fletoren Zyrtare.
ZËVENDËSKRYEMINISTËR

Arben Ahmetaj
Lidhja nr. 1/1

Paga mujore për pozicionet “Koordinator”, pjesë e Rrjetit të Koordinatorëve kundër Korrupsionit, për institucionet që janë pjesë e sistemit të shëndetësisë, të përcaktuara në pikën 1.1, të vendimit 

	POZICIONI
	PAGA MUJORE

	
	PAGA E GRUPIT/

KRITERI MINIMAL I DIPLOMËS SË SHKOLLËS SË LARTË PËR EFEKT TË PRANIMIT NË POZICIONIN PËRKATËS TË PUNËS
	SHTESA PËR VJETËRSI
	SHTESA E POZICIONIT

	Koordinator në: 

- Qendrën Spitalore Universitare “Nënë Tereza”.
	1
	2%
	110.000

	Koordinator në: 

- Spitalin Obstetrik Gjinekologjik “Mbretëresha Geraldinë”;
- Spitalin Universitar të Traumës;
- Spitalin Universitar Obstetrik Gjinekologjik “Koço Gliozheni”; 

- Spitalin Universitar “Shefqet Ndroqi”.
	1
	2%
	97.000

	Koordinator në:

- Agjencinë Kombëtare të Barnave dhe Pajisjeve Mjekësore.
	1
	2%
	85.000

	Koordinator në: 

- Spitalin Psikiatrik “Ali Mihali”, Vlorë;
- Spitalin Psikiatrik “Sadik Dinçi”, Elbasan. 
	1
	2%
	82.000


Lidhja nr. 1/2

Kategoritë e pagave për pozicionet “Koordinator”, pjesë e Rrjetit të Koordinatorëve kundër Korrupsionit, për institucionet e tjera të përcaktuara në pikën 1.1, të vendimit

	POZICIONI
	KATEGORIA
	PAGA E GRUPIT/ KRITERI MINIMAL I DIPLOMËS SË SHKOLLËS SË LARTË PËR EFEKT TË PRANIMIT NË POZICIONIN PËRKATËS TË PUNËS



	Koordinator në:

- Drejtorinë e Përgjithshme të Agjencisë Shtetërore të Kadastrës.
	II-a
	1

	Koordinator në:

- Inspektoratin Kombëtar të Mbrojtjes së Territorit; 

- Drejtorinë e Përgjithshme të Gjendjes Civile;
- Inspektoratin Shtetëror të Punës dhe Shërbimeve Shoqërore;
- Drejtorinë e Përgjithshme të Tatimeve;
- Drejtorinë e Përgjithshme të Doganave;
- Agjencinë për Zhvillimin Bujqësor dhe Rural;
- Drejtorinë e Përgjithshme të Autoritetit Kombëtar të Ushqimit;
- Drejtorinë Qendrore të Agjencisë Kombëtare të Bregdetit;
- Drejtorinë Qendrore të Operatorit të Shërbimeve të Kujdesit Shëndetësor;
- Drejtorinë Qendrore të Drejtorisë së Përgjithshme të Arsimit Parauniversitar;
- Agjencinë për Sigurimin e Cilësisë në Arsimin e Lartë;
- Agjencinë e Blerjeve të Përqendruara;
- Autoritetin Rrugor Shqiptar në nivel qendror;
- Institutin e Shëndetit Publik;
- Inspektoratin Shtetëror Shëndetësor në nivel qendror;
- Inspektoratin Shtetëror Teknik dhe Industrial;
- Shërbimin Social Shtetëror në nivel qendror.
	II-b
	1

	Koordinator në:

- Agjencinë Kombëtare të Zonave të Mbrojtura;
- Drejtorinë e Përgjithshme të Agjencisë Kombëtare të Mjedisit;
- Agjencinë e Administrimit të Pasurive të Sekuestruara dhe të Konfiskuara.
	III-a
	1


Lidhja nr. 2/1

Paga mujore për pozicionet “Koordinator”, pjesë e Rrjetit të Koordinatorëve kundër Korrupsionit, për institucionet që janë pjesë e sistemit të shëndetësisë, të përcaktuara në pikën 1.2 të vendimit 

	POZICIONI
	PAGA MUJORE

	
	PAGA E GRUPIT/

KRITERI MINIMAL I DIPLOMËS SË SHKOLLËS SË LARTË PËR EFEKT TË PRANIMIT NË POZICIONIN PËRKATËS TË PUNËS
	SHTESA PËR VJETËRSI
	SHTESA E POZICIONIT

	Koordinator në spitalet rajonale
	1
	2%
	82.000


Lidhja nr. 2/2
Kategoritë e pagave për pozicionet “Koordinator”, pjesë e Rrjetit të Koordinatorëve kundër Korrupsionit, për institucionet e tjera të përcaktuara në pikën 1.2 të vendimit
	POZICIONI
	KATEGORIA
	PAGA E GRUPIT/ KRITERI MINIMAL I DIPLOMËS SË SHKOLLËS SË LARTË PËR EFEKT TË PRANIMIT NË POZICIONIN PËRKATËS TË PUNËS



	Koordinator në:

- Drejtoritë rajonale të Operatorit të Shërbimeve të Kujdesit Shëndetësor.
	III-a
	1

	Koordinator në: 

- Drejtoritë vendore të kategorisë së parë të Agjencisë Shtetërore të Kadastrës. 
	III-a/1
	1

	Koordinator në: 

- Drejtoritë vendore të kategorisë së dytë të Agjencisë Shtetërore të Kadastrës;
- Drejtoritë rajonale të Arsimit Parauniversitar.
	III-b
	1


Shënim. Kategorizimi i drejtorive vendore të Agjencisë Shtetërore të Kadastrës është sipas vendimit përkatës të Këshillit të Ministrave, për pagat e këtij institucioni.
